എ.സി. റോഡ് നവീകരണം: പൊങ്ങ പാലത്തിന്റെ ഗര്ഡറുകള് സ്ഥാപിച്ചു കുട്ടനാട്: എ.സി. റോഡ് നവീകരണത്തിന്റെ ഭാഗമായി പുനര്നിര്മിക്കുന്ന പൊങ്ങപ്പാലത്തിന്റെ ഗര്ഡറുകള് പൈല് ക്യാമ്ബിന് മുകളില് സ്ഥാപിച്ചുതുടങ്ങി.പുതിയതായി നിര്മിക്കുന്ന പാലത്തിന് മുമ്ബുണ്ടായിരുന്ന പാലത്തേക്കാള് ഉയരക്കുറവാണെന്നും അടിയില്ക്കൂടി ജലഗതാഗതം സാധ്യമാകാതെ വരുമെന്നും ഉന്നയിച്ച് പ്രദേശവാസികള് തടസപ്പെടുത്തിയതിനെ തുടര്ന്ന് പ്രവര്ത്തികള് വൈകിയാണ് ആരംഭിച്ചത്. നെടുമുടി പഞ്ചായത്ത് ജനപ്രതിനിധികളും കര്ഷകരും ആശങ്ക ഉന്നയിച്ചതിനെ തുടര്ന്ന് പണികള് നിര്ത്തിവെക്കാന് പൊതുമരാമത്തു വകുപ് നിര്ദേശം നല്കി. തുടര്ന്ന് കെ.എസ്.ടി.പിയുടെ ഉന്നത ഉദ്യോഗസ്ഥരും കുട്ടനാട് എം.എല്.എ.യും സ്ഥലത്തെത്തുകയും പുതിയതായി നിര്മിക്കുന്ന പാലത്തിന് 45 സെ.മീ കൂടുതല് ഉയരമുണ്ടാകുമെന്ന് വിശദീകരിക്കുകയും ചെയ്തു. ഇതേ തുടര്ന്ന് പകല് മൂന്നോടെയാണ് പ്രവര്ത്തികള് തുടങ്ങിയത്. ഇന്നലെ 4 ഗര്ഡറുകളാണ് സ്ഥാപിച്ചത്. ശേഷിക്കുന്ന 10 എണ്ണം ഇന്ന് സ്ഥാപിക്കും. നാളെമുതല് ഗര്ഡറുകള്ക്ക് പുറത്തുള്ള സ്ലാബിന്റെ നിര്മാണം ആരംഭിക്കും.